Zmenený text Dohovoru  o IMSO 
schválený  na 18. zhromaždení zmluvných strán
(25. – 29. september 2006, Londýn)
	
ŠTÁTY, KTORÉ SÚ ZMLUVNÝMI STRANAMI TOHTO DOHOVORU
	
BERÚC DO ÚVAHY princíp stanovený v Rezolúcii 1721 (XVI) Valného zhromaždenia Organizácie spojených národov, že komunikácia prostredníctvom družíc by mala byť národom sveta dostupná ihneď ako to bude realizovateľné na globálnom a nediskriminačnom základe,
	
BERÚC DO ÚVAHY TIEŽ príslušné ustanovenia Zmluvy o zásadách upravujúcich aktivity štátov pri výskume a využívaní kozmického priestoru vrátane Mesiaca a  iných vesmírnych telies, uzavretej 27. januára 1967 a osobitne so zreteľom na článok 1, ktorý stanovuje, že kozmický priestor má byť využívaný na prospech a v záujme všetkých krajín,	

ROZHODNUTÉ v tomto záujme pokračovať v  prijímaní opatrení v prospech používateľov telekomunikácií zo všetkých národov prostredníctvom najvyspelejšej vhodnej dostupnej kozmickej technológie, pre najefektívnejšie a    najhospodárnejšie možné zariadenia vyhovujúce najefektívnejšiemu a    spravodlivému využívaniu rádiofrekvenčného spektra a obežných dráh družíc,	

PAMäTAJúc, že „Medzinárodná námorná satelitná organizácia (INMARSAT)“,  v súlade so svojim pôvodným účelom, zriadila globálny mobilný satelitný komunikačný systém  pre námornú komunikáciu, vrátane možností núdzovej a bezpečnostnej komunikácie,  ako sú  vymedzené v Medzinárodnom dohovore  pre bezpečnosť života na mori, 1974, v znení neskorších dodatkov, v Rádiokomunikačnom poriadku špecifikovanom v Ústave a v Dohovore  Medzinárodnej telekomunikačnej únie, v znení neskorších dodatkov, spĺňajúc príslušné požiadavky na rádiokomunikácie v rámci Globálneho námorného núdzového a bezpečnostného systému (GMDSS),	

PRIPOMÍNAJÚC SI, že INMARSAT rozšíril svoje pôvodné zameranie aj na poskytovanie leteckých  a pozemných  mobilných satelitných komunikácií, vrátane leteckých satelitných komunikácií pre riadenie letovej prevádzky a kontrolu prevádzky lietadiel (letecké bezpečnostné služby), a že poskytuje tiež rádiolokačné služby,	

PRIPOMÍNAJÚC SI  ĎALEJ, že v decembri 1994 Zhromaždenie zmluvných strán rozhodlo nahradiť názov „ Medzinárodná námorná satelitná organizácia (INMARSAT)“ novým názvom „Medzinárodná organizácia mobilných satelitných komunikácií (Inmarsat)“, a hoci tieto zmeny formálne nenadobudli platnosť, názov „Medzinárodná organizácia mobilných satelitných komunikácií (Inmarsat)“ bol od toho času používaný, a to aj v dokumentácii súvisiacej s reštrukturalizáciou,	

UVEDOMUJÚC SI, že pri reštrukturalizácii Medzinárodnej organizácie mobilných satelitných komunikácií boli jej aktíva, obchodné operácie a záujmy prenesené bez obmedzení na novú obchodnú spoločnosť Inmarsat Ltd., pričom nepretržité poskytovanie služieb pre GMDSS  a  súlad s inými verejnými záujmami zo strany spoločnosti boli zabezpečené prostredníctvom mechanizmu medzivládneho dohľadu zo strany Medzinárodnej organizácie mobilných satelitných komunikácií (IMSO),	

UZNÁVAJÚC, že prijatím Rezolúcie  A. 888(21) Valného zhromaždenia IMO „Kritériá pre poskytovanie mobilných satelitných komunikačných systémov v Globálnom námornom núdzovom a bezpečnostnom systéme (GMDSS)“, Medzinárodná námorná organizácia (IMO) uznala potrebu existencie kritérií na  zhodnotenie možností a  činnosti mobilných satelitných komunikačných  systémov, ktoré môžu byť notifikované IMO zo strany vlád za účelom ich možného akceptovania pre použitie v GMDSS,	

ĎALEJ UZNÁVAJÚC, že IMO spracovala  „Postup pre hodnotenie a možnú akceptáciu mobilných satelitných systémov notifikovaných pre použitie v GMDSS“,	

UZNÁVAJÚC  TIEŽ  želanie  zmluvných strán podporovať rast  konkurenčného trhového prostredia pri poskytovaní služieb mobilných satelitných  komunikačných systémov pre GMDSS, a to v súčasnosti aj v budúcnosti,	

POTVRDZUJÚC, že za týchto okolností je potrebné zabezpečiť kontinuitu poskytovania GMDSS pod medzivládnym dohľadom, 

SA DOHODLI TAKTO:

Článok 1
Definície

Na účely tohto Dohovoru :

(a)	"Organizácia" znamená medzivládnu organizáciu založenú podľa článku  2.

(b)	„GMDSS“ znamená Globálny námorný núdzový a bezpečnostný systém ako bol zriadený Medzinárodnou námornou organizáciou (IMO).

(c)	„Poskytovateľ“ znamená akúkoľvek právnicku osobu, ktorá poskytuje služby pre GMDSS prostredníctvom mobilného satelitného komunikačného systému uznaného Medzinárodnou námornou organizáciou.

(d)	"Zmluvná strana" znamená štát, pre ktorý tento Dohovor nadobudol platnosť.

(e)	„Dohoda o verejných službách“  znamená dohodu vykonávanú  organizáciou a poskytovateľom, ako sa uvádza v článku 5 (1).	

             Článok 2
   Založenie organizácie

Týmto sa zakladá Medzinárodná organizácia mobilných satelitných komunikácií (IMSO), ďalej len "organizácia".	

 Článok 3
     Účel
	
(1)	Prvoradým cieľom organizácie je zabezpečovať, aby každý poskytovateľ  poskytoval námorné mobilné satelitné komunikačné služby pre GMDSS v súlade s  právnym rámcom stanoveným Medzinárodnou námornou organizáciou (IMO).

(2)	Pri implementácii základného cieľa vymedzeného v odseku (1) organizácia bude:
(a)	 konať výhradne pre mierové  účely; a
(b)	 vykonávať funkcie dohľadu nad poskytovateľmi spravodlivým a jednotným spôsobom.

     Článok 4
      Iné funkcie

Organizácia môže, v závislosti od rozhodnutia Zhromaždenia zmluvných strán, prevziať funkcie a/alebo povinnosti Koordinátora LRIT (Long-Range Identification and Tracking of Ships - Identifikácia a sledovanie plavidiel na veľké vzdialenosti), bez akýchkoľvek nákladov pre zmluvné strany, v súlade s rozhodnutiami Medzinárodnej námornej organizácie.

Článok 5
Dohľad

(1)	Organizácia uzatvorí a bude vykonávať Dohodu o  verejných službách s každým poskytovateľom, a uzatvorí ďalšie dohody, ktoré budú potrebné, aby organizácia mohla vykonávať svoje dozorné funkcie a podávať  príslušné správy a odporúčania.

(2)	Dohľad organizácie nad poskytovateľmi  je založený na:
(a)	 akýchkoľvek špecifických podmienkach alebo povinnostiach, ktoré uloží Medzinárodná námorná organizácia v priebehu procesu uznania a autorizácie poskytovateľa, alebo kedykoľvek neskôr;
(b)	 platných medzinárodných smerniciach, normách, odporúčaniach, rezolúciách a  postupoch vzťahujúcich sa na GMDSS;
(c)	 príslušnej Dohode o verejných službách a akýchkoľvek iných  súvisiacich dohodách uzavretých medzi organizáciou a poskytovateľom.
(3)	 Každá Dohoda o verejných službách bude obsahovať okrem iného všeobecné ustanovenia, spoločné zásady a zodpovedajúce povinnosti pre poskytovateľa v súlade s Referenčnou dohodou o verejných službách a inštrukciami vypracovanými Zhromaždením zmluvných strán, vrátane opatrení na zabezpečenie všetkých potrebných informácií pre organizáciu za účelom splnenia jej cieľa, funkcií a povinností, v súlade s článkom 3.
(4)	Každý poskytovateľ bude vykonávať Dohodu o verejných službách, ktorú bude tiež vykonávať riaditeľ v mene organizácie. Dohody o verejných službách schvaľuje  Zhromaždenie zmluvných strán. Riaditeľ rozošle  všetkým zmluvným stranám  znenie Dohôd o verejných službách. Takéto dohody sa považujú za schválené Zhromaždením zmluvných strán, pokiaľ viac ako jedna tretina zmluvných strán nepredloží riaditeľovi písomné námietky v lehote 3 mesiacov od dátumu rozoslania.    	

Článok 6
Podpora

(1)	Zmluvné strany prijmú zodpovedajúce opatrenia v súlade s vnútroštátnymi právnymi predpismi, aby umožnili poskytovateľom poskytovať služby GMDSS.
(2)	Organizácia bude - prostredníctvom existujúcich medzinárodných a  národných mechanizmov zapojených do technickej pomoci  -  napomáhať poskytovateľom v ich úsilí, aby všetky oblasti, kde je to potrebné, boli pokryté mobilnými satelitnými komunikačnými službami, s náležitým dôrazom na vidiecke a odľahlé oblasti.	

Článok 7
Štruktúra

Orgánmi organizácie sú:
(a)	Zhromaždenie zmluvných strán.
(b)	Riaditeľstvo pod vedením riaditeľa.

Článok 8
Zhromaždenie zmluvných strán – zloženie a zasadania
	
(1)	Zhromaždenie zmluvných strán sa skladá zo všetkých zmluvných strán.

(2)	Pravidelné zasadnutia Zhromaždenia zmluvných strán sa konajú raz za dva roky. Mimoriadne zasadnutia budú zvolané, ak o to požiada jedna tretina zmluvných strán, alebo ak o to požiada riaditeľ, alebo podľa prípadných ustanovení Rokovacieho poriadku Zhromaždenia zmluvných strán.

(3)	Všetky zmluvné strany majú právo zúčastniť sa a podieľať sa na zasadnutiach Zhromaždenia zmluvných strán, bez ohľadu na miesto konania zasadnutia. Dohody uzavreté s ktoroukoľvek hostiteľskou krajinou musia byť v súlade s týmito záväzkami.	

Článok 9
Zhromaždenie zmluvných strán – postupy

	
(1)		Každá zmluvná strana má  na Zhromaždení jeden hlas.

(2)		Rozhodnutia o zásadných  záležitostiach sa prijímajú dvojtretinovou väčšinou, rozhodnutia o procedurálnych otázkach jednoduchou väčšinou prítomných a hlasujúcich zmluvných strán. Zmluvné strany, ktoré sa zdržali hlasovania, sa považujú za nehlasujúce zmluvné strany.

(3)		O  tom, či otázka má procedurálny alebo zásadný  charakter, rozhoduje predseda. Takéto jeho rozhodnutie môže byť zrušené dvojtretinovou väčšinou prítomných a hlasujúcich zmluvných strán.

(4)		Kvórum na každé zasadnutie Zhromaždenia zmluvných strán pozostáva z jednoduchej väčšiny zmluvných strán.	

Článok 10
Zhromaždenie zmluvných strán - funkcie 

Funkcie Zhromaždenia zmluvných strán sú :

(a)	zvažovať a posudzovať zámery, koncepciu a dlhodobé ciele organizácie a aktivity poskytovateľov, ktoré sa vzťahujú k základnému zameraniu činnosti;

(b)	podniknúť všetky kroky alebo postupy potrebné na zabezpečenie toho, aby každý poskytovateľ plnil svoje záväzky poskytovať námorné mobilné satelitné komunikačné služby pre GMDSS, vrátane súhlasu na uzavretie, modifikáciu a ukončenie Dohody o verejných službách;

(c)	rozhodovať o otázkach týkajúcich sa oficiálnych vzťahov medzi organizáciou a štátmi, bez ohľadu na to, či ide o zmluvné strany alebo nie, a vzťahov s medzinárodnými organizáciami;

(d)	rozhodovať o všetkých zmenách tohto Dohovoru v zmysle článku 19 Dohovoru;

(e)	menovať riaditeľa podľa článku 11 a odvolávať ho;

(f)	potvrdiť návrhy rozpočtu predložené riaditeľom; a

(g)	vykonávať všetky ďalšie funkcie, ktoré mu môžu byť udelené v  zmysle ktoréhokoľvek iného článku tohto Dohovoru.	

Článok 11
Riaditeľstvo

(1)	Riaditeľ je menovaný na obdobie štyroch rokov alebo na iné obdobie podľa rozhodnutia Zhromaždenia zmluvných strán.
(2)	Riaditeľ môže byť vo funkcii maximálne dve za sebou nasledujúce obdobia, pokiaľ Zhromaždenie zmluvných strán nerozhodne inak.
(3)	Riaditeľ je štatutárnym zástupcom organizácie a najvyšším výkonným úradníkom riaditeľstva,  zodpovedá Zhromaždeniu zmluvných strán a je pod jeho kontrolou.
(4)	Vychádzajúc z usmernení a inštrukcií Zhromaždenia zmluvných strán riaditeľ určuje štruktúru, pracovné zaradenie a zamestnanecké podmienky pre úradníkov a zamestnancov, konzultantov a ďalších poradcov riaditeľstva, a vymenúva  zamestnancov riaditeľstva.
(5)	Prvoradý dôraz pri menovaní riaditeľa a ďalších zamestnancov riaditeľstva bude kladený na potrebu zabezpečiť najvyšší štandard ich bezúhonnosti, kompetencie a výkonnosti.
(6)	Organizácia uzatvorí so zmluvnou stranou, na ktorej území sa zriaďuje riaditeľstvo, dohodu, ktorú musí schváliť Zhromaždenie zmluvných strán. Dohoda sa týka zariadení, výsad a imunít organizácie, jej riaditeľa a ostatných úradníkov a predstaviteľov zmluvných strán počas výkonu ich funkcií na území hostiteľskej vlády. Platnosť tejto dohody sa skončí po preložení riaditeľstva z územia hostiteľskej krajiny.
(7)	Všetky ostatné zmluvné strany, okrem tej, ktorá uzavrela dohodu v zmysle odseku (6), uzavrú Protokol o výsadách a imunitách organizácie, jej riaditeľa, pracovníkov, odborníkov, ktorí vykonávajú poslanie pre organizáciu a  predstaviteľov zmluvných strán aby mohli vykonávať svoje funkcie pri pobyte na území zmluvných strán. Protokol nebude závisieť od tohto Dohovoru a bude obsahovať podmienky skočenia jeho platnosti.

Článok 12
Náklady
	
(1)	V dohodách o verejných službách organizácia zabezpečí, aby poskytovatelia hradili náklady súvisiace s:
(a)	prevádzkou riaditeľstva;
(b)	zasadnutiami Zhromaždenia zmluvných strán a stretnutiami jeho pomocných orgánov; a
(c)	implementáciou opatrení prijatých organizáciou v súlade s Článkom 5 na zabezpečenie, aby poskytovateľ vykonával svoje povinnosti poskytovať námorné mobilné satelitné komunikačné služby  pre GMDSS.
(2)	Náklady definované v odstavci (1) budú rozdelené medzi všetkých poskytovateľov podľa pravidiel  stanovených Zhromaždením zmluvných strán.
(3)	Každá zmluvná strana bude znášať svoje vlastné náklady v súvislosti s účasťou  na zasadnutiach Zhromaždenia zmluvných strán a zasadnutiach pomocných orgánov.	

Článok 13
Zodpovednosť
	
Zmluvné strany, ako také, nezodpovedajú za konanie a záväzky organizácie alebo poskytovateľov, okrem vzťahov so subjektami, ktoré nie sú zmluvnými stranami, alebo s fyzickými či právnickými osobami, ktoré môžu zastupovať, pokiaľ takéto záväzky vyplývajú z platných zmlúv medzi príslušnou zmluvnou stranou a nezmluvnou stranou. Vyššie uvedené však nebráni zmluvnej  strane, od ktorej sa v rámci takejto zmluvy vyžaduje úhrada kompenzácie voči nezmluvnej strane alebo 
voči fyzickým či právnickým osobám, ktoré môže zastupovať, uplatniť všetky práva, ktoré má v zmysle takejto zmluvy voči ktorejkoľvek inej zmluvnej strane.	

Článok 14
Právna subjektivita
	
Organizácia má právnu subjektivitu. Pre svoju riadnu činnosť je predovšetkým oprávnená uzavierať zmluvy, nadobúdať, prenajímať si, držať a  vyraďovať hnuteľný a nehnuteľný majetok, byť stranou pri právnych konaniach a uzatvárať dohody so štátmi alebo medzinárodnými organizáciami.	

Článok 15
Vzťah k iným medzinárodným organizáciám
	
Organizácia bude spolupracovať s  Organizáciou spojených národov a   jej orgánmi zaoberajúcimi sa mierovým využitím kozmického priestoru a oblastí oceánov, s jej odbornými organizáciami, ako aj s  ďalšími medzinárodnými organizáciami, v záležitostiach spoločného záujmu.	

Článok 16
Riešenie sporov
	
Spory medzi zmluvnými stranami alebo medzi zmluvnými stranami a  organizáciou súvisiace s akoukoľvek záležitosťou, ktorá vznikla v rámci tohto Dohovoru, by sa mali riešiť rokovaním medzi príslušnými zmluvnými stranami. Ak sa do jedného roka od času, keď niektorá zmluvná strana požadovala urovnanie sporu, nedosiahne dohoda a ak sa strany zúčastnené na spore nedohodli buď (a)  v prípade sporu medzi zmluvnými stranami predložiť tento Medzinárodnému súdnemu dvoru, alebo (b) v prípade iných sporov uplatniť nejaký iný postup riešenia sporu, môže byť spor predložený so súhlasom účastníkov sporu na arbitráž v súlade s prílohou tohto Dohovoru.	

Článok 17
Súhlas byť viazaný

(1)	Tento Dohovor ostane otvorený na podpis v Londýne až do nadobudnutia platnosti a potom ostane otvorený pre prístup ďalších strán. Všetky štáty sa môžu stať zmluvnými stranami tohto Dohovoru:
a)	podpisom nepodliehajúcim ratifikácii, prijatiu alebo schváleniu, alebo
b)	podpisom podliehajúcim ratifikácii, prijatiu alebo schváleniu s následnou ratifikáciou, prijatím alebo schválením, alebo
c)	prístupom.
(2)	Ratifikácia, prijatie, schválenie alebo prístup sa uskutočnia uložením príslušnej listiny u depozitára.

(3)	K tomuto Dohovoru nie sú možné výhrady.

Článok 18
                                                       Nadobudnutie platnosti

(1)	Tento Dohovor nadobudne platnosť šesťdesiat dní po dni, keď sa štáty predstavujúce 95 % pôvodných investičných podielov stanú zmluvnými stranami tohto Dohovoru. *
(2)	Bez ohľadu na odsek (1), ak Dohovor nenadobudne platnosť do tridsaťšesť mesiacov po dni, kedy bol otvorený na podpis, nenadobudne platnosť. 
(3)	Pre štát, ktorý uloží ratifikačnú listinu, listinu o prijatí, schválení alebo prístupe po dni, keď Dohovor nadobudol platnosť, ratifikácia, prijatie, schválenie alebo prístup nadobúdajú účinnosť v deň uloženia.
* Dohovor nadobudol platnosť 16. júla 1979	

Článok 19
                                                                  Zmeny
	
(1)	Ktorákoľvek zo zmluvných strán môže navrhnúť zmenu tohto Dohovoru. Riaditeľ rozošle navrhovanú zmenu všetkým ostatným zmluvným stranám a pozorovateľom.  Navrhované zmeny prerokuje Zhromaždenie zmluvných strán najskôr po šiestich mesiacoch.  Uvedená lehota  môže byť rozhodnutím Zhromaždenia zmluvných strán v osobitných  prípadoch skrátená až o 3 mesiace.  Poskytovatelia a pozorovatelia majú právo poskytnúť zmluvným stranám komentáre a  údaje k navrhovaným zmenám.
(2)	Ak Zhromaždenie zmluvných strán prijme zmenu, táto nadobudne platnosť jednostodvadsať dní po tom, čo depozitár obdržal oznámenie o prijatí zmeny od dvoch tretín tých štátov, ktoré boli stranami v čase prijatia zmeny zhromaždením. Po nadobudnutí platnosti sa zmena stane záväznou pre tie strany, ktoré ju prijali. Pre ktorýkoľvek iný štát, ktorý bol stranou v čase prijatia zmeny zhromaždením, sa zmena stane záväznou v deň, keď depozitár od neho obdrží oznámenie o jej prijatí.

Článok 20
Odstúpenie

Ktorákoľvek strana môže dobrovoľne odstúpiť z organizácie písomným oznámením depozitárovi. Takéto odstúpenie bude účinné dňom kedy depozitár obdrží  takéto oznámenie.	

Článok 21
Depozitár

(1)	Depozitárom tohto Dohovoru je generálny tajomník Medzinárodnej námornej organizácie.
(2)	Depozitár bude bezodkladne informovať všetky zmluvné strany o:
(a)	každom podpise Dohovoru; 
(b)	uložení akejkoľvek ratifikačnej listiny, listiny o prijatí, schválení alebo prístupe k Dohovoru;
(c)	nadobudnutí platnosti Dohovoru;
(d)	prijatí akejkoľvek zmeny Dohovoru a nadobudnutí jej platnosti;
(e)	akomkoľvek oznámení o odstúpení;
(f)	iných oznámeniach a skutočnostiach súvisiacich s Dohovorom. 
(3)  Po nadobudnutí platnosti zmeny Dohovoru odošle depozitár overenú kópiu sekretariátu Organizácie spojených národov na registráciu a publikáciu v súlade s článkom 102 Charty Organizácie spojených národov.	

NA DÔKAZ TOHO podpísaní, riadne splnomocnení svojimi vládami, podpísali tento Dohovor. 

V LONDÝNE, dňa 3. septembra 1976, v anglickom, francúzskom, ruskom a  španielskom jazyku, pričom všetky texty sú rovnako autentické, v jedinom origináli, ktorý je uložený u depozitára, ktorý odošle overenú kópiu vláde každého zo štátov, ktoré boli pozvané k účasti na Medzinárodnej konferencii o založení Medzinárodného námorného   satelitného   systému  a  vládam všetkých ostatných štátov, ktoré podpíšu tento Dohovor alebo k nemu pristúpia.

[Podpisy vynechané]